Narva linna Tallinna mnt ja Kangelaste prospekti ristmiku planeeringu ideelahenduse võistlus

1. VÕISTLUSE ÜLDTINGIMUSED JA ALUSTAMINE
1.1	Võistluse korraldajad

Narva Linnavalitsus (peakorraldaja)
Eesti Kultuurkapital 
Eesti Arhitektide Liit

1.2	Võistluse eesmärk

1.2.1	Võistlus on ideeprojekti võistlus.
1.2.2	Võistluse eesmärk on saada linna põhilise transpordisõlme ning seda ümbritsevate alade parim planeeringuline ideelahendus.
1.2.3	Võistluse tulemused on edaspidise detailplaneerimise ja hilisema projekteerimise jaoks vajalike otsuste tegemise aluseks.

1.3	Vorm

Võistlus on avalik, anonüümne ja üheetapiline.

1.4	Osavõtuõigus

Võistlus on avatud kõigile EL-i ja selle liikmelisust taotlevate maade kodanikele, samuti SRÜ liikmesmaade kodanikele. Võistlusest osavõtuõigust ei piirata, välja arvatud käesolevates tingimustes p. 1.5 nimetatud isikud.

1.5	Osavõtukeeld

1.5.1	Võistlusest ei tohi osa võtta komisjoni esimees, sekretär, liikmed, varuliikmed, eksperdid ja isikud, kes on võistluse korraldamise tõttu eelistatud olukorras ja võiksid mõjutada komisjoni otsuseid ning samuti kõigi nimetatud isikute abikaasad, esimese ja teise astme sugulased ning omandiga seotud äripartnerid.

1.6	Preemiad ja ostupreemiad ning nende väljamaksmine

1.6.1	Preemiateks ja ostupreemiateks on ette nähtud kokku 170 000 krooni, mis jaguneb järgnevalt:

-	esimene preemia	75 000.- EEK
-	teine preemia 	50 000.- EEK
-	kolmas preemia 	30 000.- EEK
-	ostupreemia		7 500.-   EEK
-	ostupreemia		7 500.-   EEK

1.6.2	Kui võistlustingimustele vastavate tööde arv osutub võrdseks või väiksemaks kui preemiate arv + kolm tööd, on komisjonil ühise otsuse põhjal lubatud preemiate osaline ärajätmine või ümberjagamine. Esimese preemia ja ostupreemia summat ei ole õigus vähendada.
1.6.3	Ostupreemiaga auhinnatud töö autoritel on õigus loobuda nime avalikustamisest, kuid sel juhul nad peavad loobuma ka ostupreemiast.
1.6.4	Komisjonil on õigus äramärkimisega esile tõsta paremaid premeerimata töid. Sel puhul on autoritel õigus loobuda nime avalikustamisest.
1.6.5	Preemiad makstakse välja hiljemalt ühe kuu jooksul pärast tulemuste avalikustamist korraldaja poolt. Preemiad ja ostud kuuluvad maksustamisele vastavalt Eesti Vabariigi seadusele.

1.7	Vastutus

1.7.1	Peakorraldaja vastutab võistlustööde eest hetkeni, kui võistlustöö omandiõigus läheb osavõtjalt korraldajale või kui korraldaja annab osavõtjale tagasi preemiata, ostuta või hindamisest kõrvalejäetud töö.
1.7.2	Peakorraldajal on kohustus säilitada ja vastutada preemiata tööde ja hindamisest kõrvalejäänud tööde eest üks kuu pärast avaliku näituse lõpetamist.
1.7.3	Peakorraldaja poolne vastutus piirdub ühe võistlustöö osas kadumise puhul 7500.-EEK-i ning kahjustatud alusdokumentide puhul töö parandamise kulude hüvitamisega.

1.8	Komisjon (kohtunikekogu) 

1.8.1	Võistluse hindamiseks on moodustatud kaheksa-liikmeline komisjon:

-	Imre Liiv, Narva Linnapea, komisjoni esimees
-	Elsa Suikanen, Narva Linnavolikogu esimees
-	Rauno Schults, Narva Arhitektuuri ja Linna Planeerimise Amet, planeerimisosakonna juhataja
-	Ülar Mark, Eesti Arhitektide Liit, esindaja, arhitekt
-	Toomas Tammis, Eesti Arhitektide Liit, esindaja, arhitekt
-	Tõnu Laigu, Eesti Arhitektide Liit, esindaja, arhitekt
-	Vladimir Orlov, Eesti Arhitektide Liit, Narva linna esindaja, arhitekt
-	Michael Hensel, välisesindaja, arhitekt

1.8.2	Komisjoni sekretär: 

Anne Hallik,  Narva Arhitektuuri ja Linna Planeerimise Amet

1.8.3	Varuliikmed:

-	Martti Preem

1.8.4	Otsustamisel omavad hääleõigust komisjoni esimees ja liikmed. Sekretäril hääleõigus puudub. Varuliige võib osa võtta komisjoni koosolekutest, kuid omab hääleõigust üksnes põhiliikme asendamise korral. Häälte võrdsel jagunemisel saab otsustavaks komisjoni esimehe hääl.
1.8.5	Komisjon on lisaks nimetatule õigus kutsuda osalema komisjoni töös ka teisi asjatundjaid (eksperte), kui selleks on vajadus. Eksperdil on õigus osa võtta komisjoni koosolekutest, kuid tal puudub otsustamisel hääleõigus.

1.9	Võistluskeel

Eesti keel, inglise keel ja vene keel

1.10	Võistlustingimuste alus

1.10.1	Võistluse läbiviimisel jälgitakse käesolevaid võistlustingimusi ja EAL "Eestis korraldatavate arhitektuurivõistluste juhendit".

1.11	Võistlustingimuste alusandmete loetelu (võistlust puudutav info on tervikuna aadressil www.narvaplan.ee )

1.11.1	Käesolevad tingimused.
1.11.2	Lisad (kaardid, fotod, viimased autoloenduse andmed ristmikul)leiab internetiaadressilt www.narvaplan.ee

1.12	Võistluse alustamine ja võistlustingimuste väljastamine

1.12.1	Võistlus algab 05.04.2002 a. kell 14.00.
1.12.2	Võistluse üldtingimusi ja informatsiooni võistluse kohta saab lugeda EAL-i http://www.arhitektuur.ee/eal  ja Narva Arhitektuuri ja Linna Planeerimise Ameti koduleheküljelt :http://www.narvaplan.ee
1.12.3	Võistlustingimused on tasuta.

2.0 VÕISTLUSE LÄBIVIIMISE KORD JA LÕPETAMINE
2.1 Küsimuste esitamine ja vastamine
Võistluse kohta on osavõtjatel õigus esitada komisjoni sekretäri nimele ainult märgusõnaga varustatud kirjalikke küsimusi (arvestades anonüümsuse nõuet). Küsimuste esitamise viimane tähtaeg on 23.04.2002.a. ( laekumise kuupäev )
Küsimused tuleb saata e-mailiga: anne.hallik@narvaplan.ee  või postiga aadressile:  "Narva linna Tallinna mnt. ja Kangelaste tn. ristmiku planeeringu ideelahenduse võistlus" Narva Arhitektuuri ja Linna Planeerimise Amet Peetri Plats 5, 20308 Narva,  tel/fax: +372 35 99 050

2.2 Vastused küsimustele

2.2.1 Komisjoni esindaja vastab küsimustele ja avaldab vastused kirjalikult hiljemalt 29.04.2002.a. Kõiki küsimusi ja vastuseid saab lugeda : www.narvaplan.ee koduleheküljelt.

 

2.3 Esitatava töö vajalik maht

2.3.1 Joonised:
1)	Võistlusala maa-ala planeering koos põhimõttelise liikluse, haljastuse ja hoonestuse skeemiga M 1:1000
2)	Lõiked M 1:1000
3)	Situatsiooniskeem 1:2000 (vajalik tulevase võidutöö esitlemisel)
4)	Minimaalselt neli aksonomeetriat või perspektiivi linnaehituslikult olulisematest suundadest

2.3.2 Seletuskiri, kus on antud:
1)	situatsiooni lühikirjeldus
2)	planeeringu lühikirjeldus
3)	linnaehitusliku lahenduse idee lühikirjeldus
4)	põhilised tehnilised näitajad; esitatud näitajate alusel on eksperdil võimalik hinnata planeeritava ala ehituslikku potensiaali (max .bruto)

2.4 Esitatava töö vorm

2.4.1 Võistlustöö materjal peab olema esitatud paberil ja jäigal alusel vabas formaadis. Joonised võivad olla teostatud nii arvutil kui käsitsi. Viimasel puhul peavad joonised olema sellise kvaliteediga, et neid oleks võimalik üle kanda digitaalseteks. Jooniste kvaliteet peab olema esinduslik, trükikõlbulik ja võimaldama peakorraldajal demonstreerida võistlustöid.
2.4.2 Seletuskiri tuleb esitada jooniste lisana trükitult, köidetult ja formaadis A4.

2.5 Võistlustöö esitamine

2.5.1 Tööde esitamine lõpeb 28.05.2002 a. kell 12.00. Töö tuleb toimetada kohale aadressil: Narva Arhitektuuri ja Linna Planeerimise Amet, Peetri Plats 5 Narva 20308, Eesti.
2.5.2 Tööd võib saata ka posti või kulleriga aadressil: Narva Arhitektuuri ja Linna Planeerimise Amet, Peetri Plats 5 Narva 20308. Saatmise korral tuleb samal päeval saata aadressil silvi.altmann@narvaplan.ee e- kiri võistlustöö märgusõnaga, millega teatatakse osavõtust. Posti või kulleriga saadetud võistlustööd peavad olema kohal hiljemalt 28. 05. 2002 a. kell 12.00.
2.5.3 Töö füüsilisel üleandmisel kirjutab vastuvõtja (komisjonist sõltumatu isik) pakendile töö saabumise järjekorranumbri, kuupäeva ja kellaaja ning annab võistlustöö äratoojale samade märgetega kviitungi. Posti või kullerteenuse teel saadetud tööd registreeritakse nende saabumisel analoogselt. 

2.6 Anonüümsuse tagamine

Võistlus on anonüümne ja märgusõnaline. Kõik üksikud joonised ja seletuskiri peavad olema varustatud märgusõnaga (embleem või numbrikombinatsioon ei ole lubatud). Tööde esitamise hetkel peavad kõik materjalid olema ühes kinnises, ilma väliste eraldusmärkideta pakendis pealkirjaga "Narva linna Tallinna mnt ja Kangelaste tn ristmiku planeeringu ideelahenduse võistlus". Pakendisse tuleb lisada kaks märgusõnaga varustatud kinnist ja läbipaistmatut ümbrikku. Üks ümbrik märkega "Nimekaart" peab sisaldama töö tegijate nimed ja aadressid ning viite kellele kuulub töö autoriõigus. Teine, märkega "Aadresskaart", peab sisaldama aadressi auhindamata tööde tagastamiseks. Võistlustööde vastuvõtja ei tohi olla komisjoni esimees, sekretär, liige ega varuliige.

2.7 Komisjoni töö ja tööde hindamine

2.7.1 Saabunud võistlustööd avatakse komisjoni esimesel istungil. Avamisel koostatakse tööde avamise protokoll, mis fikseerib tööde koguarvu, saabumise järjekorranumbrile vastava märgusõna ning märgusõnale vastava töö koosseisu. Avamise protokoll kuulub avalikustamisele.
2.7.2 Komisjon otsustab, milline töö pääseb hindamisele. Võistlustööd ei hinnata kui:
1)	võistlustööd pole esitatud tähtajaks,
2)	on rikutud anonüümsusnõuet,
3)	võistlustöö ei vasta võistlustingimustele,
4)	komisjon peab esitatud tööd arhitekti kutseala nõuetele mittevastavaks.

2.7.3 Iga komisjoni istung fikseeritakse eraldi tööprotokolliga, mis ei kuulu avalikustamisele. 
2.7.4 Komisjoni töö loetakse lõpetatuks pärast võidutööde lihthäälteenamusega väljaselgitamist ja selle otsuse fikseerimist märgusõnaliselt lõpp-protokollis. Lõpp-protokoll kuulub avalikustamisele. Võistluse küsimused ja vastused säilitatakse lõpp-protokolli lisana.
2.7.5 Kohtunikekogu annab peale võistluse lõppemist ja tulemustest lähtuvalt soovituse korraldajatele detailplaneeringu projekteerimislepingu sõlmimiseks.

2.8 Võistluse lõpetamine ja tulemuste avalikustamine

2.8.1 Võistlus lõpeb võidu- ja ostutööde märgusõnadele vastavate ümbrikute avamisega ja autorite avalikustamisega avalikul istungil peakorraldaja poolt. Võistluse tulemused avalikustatakse 19.06.2002 a. Narvas. Tulemustest teatakse meediale pärast avalikustamist.
2.8.2 Vähemalt üks nädal enne avalikku istungit (11.06.2002) teatatakse võitnud tööde märgusõnad meedias, samuti avaliku istungi täpne läbiviimise koht ja kellaaeg. 

3.0 VÕISTLUSELE JÄRGNEV TEGEVUS
3.1 Võistlustööde kasutamine
Võistluse peakorraldajale jääb premeeritud tööde suhtes omandiõigus. Tööde autoritele jääb autoriõigus. 

3.2 Edasine projekteerimine.

3.2.1 Esimese preemia autori(te)l on esmaõigus konkursi objektiks oleva detailplaneeringu arhitektuurse osa projekteerimiseks vastavalt peakorraldaja poolt esitatud lähteülesandele ja Eesti Vabariigis kehtivale ehitusseadustikule.
3.2.2 Peakorraldaja reserveerib endale õiguse mitte aksepteerida esimese preemia saanud autori(te) õigust juhul, kui peakorraldajal pole võimalik kogu hanke jätkamine.
3.2.3 Narva Linnavalitsus võib kasutada ülejäänud premeeritud tööde linnaehituslikke ideid edaspidises projekteerimistegevuses, vastavalt kokkuleppele tööde autoritega.

3.3 Preemiata, ostuta ja hindamisest kõrvalejäänud tööde tagastamine.
Premeerimata tööd ja hindamisest kõrvale jäänud tööd tagastatakse peakorraldaja kulul võistleja poolt näidatud aadressil ühe kuu jooksul pärast võistlustööde näituse lõppu. 

4.0 VÕISTLUSE SISU
4.1 Võistluse taust

Võistluse piirkond hõlmab Narva linna suurima läbitavusega liiklussõlme ja sellega piirnevad alad. Antud piirkonna koormus ja kasutusintensiivsus on viimastel aastatel tõusnud. Peamisteks teguriteks on pärast taasiseseisvumist Jaanilinna jäämine Venemaa koosseisu ning sellest tulenevalt linnakeskuse liikumine üha enam lääne suunas, aga ka üldine majanduskeskkonna edenemine ning autode arvu kasv. Valdavalt vabaplaneeringuga linnas ei ole selgelt välja kujunenud keskust. Enim kastutust leiavad seetõttu kõige lihtsamini kättesaadavad kohad linna infrastruktuuris, teisisõnu linnasiseste liiklustrasside sõlmpunktid. Kangelaste tn. -Tallinna mnt. ristmik Narvas on neist kindlasti üks olulisemaid. Võistlusala tuleks vaadata kui orgaanilist osa Narva linna infrastruktuuris. Mida rohkematesse linna organiseerivatesse võrgustikesse suudab konkreetne piirkond ennast integreerida, seda suurem on selle arenemise potentsiaal lähiaastatel.
Samas ei ole kunagiste linnaehituskavandite järgi loodud insenertehnilised lahendused jalutamiseks, sõitmiseks, parkimiseks ja loomulikuks valgustuseks enam piisavad. Ühelt poolt suureneb surve uute äripindade lisamiseks ning seni avalikus kasutuses olnud alade erastamiseks ning täisehitamiseks. Teisalt ei oma kunagised vabaplaneeringuga loodud väheste programmidega, kõigi võimalustega avalikud alad ka enam piisavat kvaliteeti linna elu rikastamiseks.
Oluline on näha erinevate programmide segunemisest tekkida võivat potensiaali. Juba praeguseks on Tallinna tn äärsete kortermajade tänavapoolsed otsad kasutuses äripindadena. Erinevate funktsioonide selge tüpoloogiline tsoneerimine  vabaplaneeringuga aladel mõjub nüüdseks pigem edasisi arenguid takistavana.

4.2 Võistlusala üldiseloomustus

Võistlusala piiravad suures osas kunagiste tüüpprojektide järgi ehitatud paneelmajad. Nende vaheline ala oli eelnevates planeeringutes mõeldud valdavalt suurejoonelise tänavakoridorina. Kangelaste tn. - Tallinna mnt. ristmikul on nn  ühiskondlike hoonete alale rajatud klubi-ujula kompleks ning hoiukassa. Kunagine ehituskava nägi ette linnas olulise ristmiku esile toomist nelja tornelamuga ristmiku neljas nurgas. Kaks neist (Tallinna mnt. 33 ja Võidu tn. 1) on ka välja ehitatud. Praeguseks on hoiukassa renoveeritud ning töötab pangakontorina. Klubihoone ning ujula küll töötavad, kuid on võrdlemisi kehvas seisus. Viimasel kümnel aastal on ristmiku piirkonda lisandunud eelpool mainitud klubi ning hoiukassaga mahult sarnaseid teeninduspindasid nagu kauplus, bensiinijaam, kiirsöögi restoran ja väike pangakontor. Kuna tegemist on mahult suhteliselt väikeste ehitistega on mõeldav tulevikus nende asemel suuremate ehitusmahtude kavandamine. Samas tuleb rõhutada, et ühegi võistlusalal oleva hoone seisukord ei nõua selle lammutamist ning olemasolevate ehitusmahtude muutused on põhjendatud vaid oluliselt parema linnaehitusliku lahenduse loomisel.

4.3 Infrastruktuur

4.3.1 Olemasoleval ristmikul peab säilima nii Kangelaste tänava põhja-lõuna kui ka Tallinna mnt. ida-lääne suunalise transpordi läbipääs.

4.3.2 Vastavalt linna üldplaneeringule peab arvestama Kangelaste tänava liikluskoormuse suurenemisega juhul kui pikendatakse tänavat Narva-Jõesuusse viiva teeni. See ei tähenda tarvidust suurendada Kangelaste tänava laiust, pigem on soovitav reorganiseerida tänav ilma ülepaisutatud suurusega rohelise saareta. Sõidusuundade kõrvuti tõstmine võimaldaks liita vabanenud maa-ala uuesti linnaga ning lisada avalikke alasid või uusi ehitusmahte.

4.3.3 Konkursi ala mõjutav kaubavedude transiitliiklus Venemaale suunatakse tulevikus vastavalt üldplaneeringule Rahu tänavale ja sealt edasi raudteega külgnevale trassile. Tallinna mnt-l säilib siiski sõiduautode ja turismibusside transiit ning seda läbivate autode arvu vähenemist ei ole ette näha.

4.3.4 Tallinna mnt.-ga paralleelselt kulgevad jalakäijate liikumisteed mõlemal pool tänavat ja kvartali sees esimese kortermajade rivi taga (vt avalikult kasutatavate kvartalisiseste teede ja tänavate skeem, Narva linna üldplaneeringus). Lahenduses tuleks tähelepanu pöörata jalakäijate liikumisele konkursi ala ja Narva linna teiste kaubandus-äri-vabaaja tsoonide vahel.

4.4 Programmid

4.4.1 Konkursi alal tuleb leida koht kaubanduskeskus(t)ele, lisada äri- ja teeninduspinda. Antud piirkonnal on eeldusi kujuneda üheks olulistest Narva infrastruktuuri, äri ning vabaaja veetmise sõlmedest. Lisatavate mahtude suurus on hetkel lahtine ning peaks tulenema konkursitöö linnaehituslikust kontseptsioonist.

4.4.2 Konkursi alale tuleb luua kvaliteetne avalik ruum, mis oma suuruselt ja ülesehituselt suudaks pakkuda midagi enamat, kui logistiliselt vajalikud ühendusteed majade vahel. Loodav ruum peaks täitma tavapäraselt linnaväljakult ja pargilt oodatavaid kvaliteete.

4.4.3 Olemasolevale kruntide skeemile võib välja pakkuda alternatiive lähtuvalt konkursitöö linnaehituslikust kontseptist. 

4.4.4 Hoonete normijärgne parkimine ei pea olema lahendatud oma krundil, küll aga peab konkursi ala tervikuna pakkuma normidest tuleneva parkimiskohtade arvu.

Võistlustingimused koostasid:
Ü. Mark, arhitekt, EAL
T. Tammis, arhitekt, EAL